การประกอบธุรกิจแต่ละสายผลิตภัณฑ์

1. ลักษณะการให้บริการ

บริษัทดำเนินธุรกิจสถานพยาบาลเอกชน
โดยมีรูปแบบการบริหารจัดการเป็นศูนย์การแพทย์เฉพาะทางด้านต่าง ๆ ภายใต้ชื่อ
“ศูนย์การแพทย์โรงพยาบาลกรุงเทพ (Bangkok Hospital Medical Center: BMC)”
ซึ่งประกอบด้วย “โรงพยาบาลกรุงเทพ” “โรงพยาบาลหัวใจกรุงเทพ” “โรงพยาบาลวัฒโนสถ”
และ “โรงพยาบาลกรุงเทพอินเตอร์เนชั่นแนล”

1.1 โรงพยาบาลกรุงเทพ เป็นโรงพยาบาลขนาด 446 เตียง ตั้งอยู่บนพื้นที่ 9 ไร่เศษ
ในซอยศูนย์วิจัย ถนน เพชรบุรีตัดใหม่ กรุงเทพมหานคร
ให้บริการรักษาพยาบาลครบทุกสาขาโดยคณะแพทย์ผู้เชี่ยวชาญ พร้อมทั้งอุปกรณ์การรักษาที่ทันสมัย
ครบวงจร เปิดให้บริการทั้งผู้ป่วยนอก ผู้ป่วยในตลอด 24 ชั่วโมง
โดยมีการจัดตั้งศูนย์รักษาโรคเฉพาะระบบ 24 ศูนย์ ด้วยแพทย์ผู้เชี่ยวชาญเฉพาะโรคดังต่อไปนี้

  ---------------------------------------- -------------------------------------
  1. ศูนย์สมองกรุงเทพ                         2. ศูนย์ทันตกรรมกรุงเทพ

  3. ศูนย์ศัลยกรรมแกมม่าไนฟ์สมองกรุงเทพ          4.
                                           ศูนย์ระบบโรคทางเดินอาหารและตับกรุงเทพ   

  5. ศูนย์ส่งเสริมสุขภาพกรุงเทพ                  6. ศูนย์เต้านมกรุงเทพ

  7. ศูนย์โรคระบบทางเดินปัสสาวะกรุงเทพ          8. ศูนย์บำบัดด้วยออกซิเจนความดันสูงกรุงเทพ

  9. ศูนย์จักษุกรุงเทพ                          10. ศูนย์รับส่งต่อผู้ป่วยกรุงเทพ

  11. ศูนย์เลสิกกรุงเทพ                        12. ศูนย์สุขภาพนักกอล์ฟกรุงเทพ

  13. ศูนย์โรคหู คอ จมูกกรุงเทพ                 14. ศูนย์กระดูกและข้อกรุงเทพ

  15. ศูนย์ปอดและระบบทางเดินหายใจกรุงเทพ       16. ศูนย์ส่องกล้องเพื่อการรักษา
                                           และวินิจฉัยโรคกรุงเทพ

  17. ศูนย์โรคภูมิแพ้ และหอบหืดกรุงเทพ            18. ศูนย์เบาหวาน และต่อมไร้ท่อกรุงเทพ

  19. ศูนย์โรคไตกรุงเทพ                       20. ศูนย์โรคผิวหนังและความงามกรุงเทพ

  21. ศูนย์เวชศาสตร์ฟื้นฟูกรุงเทพ                 22.  ศูนย์กุมารเวชกรุงเทพ

  23. ศูนย์เวชศาสตร์ชะลอวัยกรุงเทพ              24. ศูนย์สูตินรีเวช และ รักษาผู้มีบุตรยาก

  25.โรงพยาบาลวัฒโนสถ                       26. โรงพยาบาลหัวใจกรุงเทพ

  27. หน่วยเคมีบำบัดผู้ป่วยนอก                   28. ศูนย์ฟื้นฟู สุขภาพหัวใจ

  29.                                       
  หน่วยรังสีวินิจฉัยด้านมะเร็งและเวชศาสตร์นิวเคลียร์   
  ---------------------------------------- -------------------------------------

1.2 โรงพยาบาลหัวใจกรุงเทพ เป็นอาคารโรงพยาบาล 7 ชั้น (รวมชั้นใต้ดิน) ขนาด 56 เตียง
ตั้งอยู่บนพื้นที่ 377 ตารางวา ในซอยศูนย์วิจัยบริเวณใกล้เคียงกับโรงพยาบาลกรุงเทพ
และนับเป็นโรงพยาบาลหัวใจเอกชนแห่งแรกของประเทศไทย ที่มีความพร้อมด้วยปัจจัยหลัก 3
ประการ คือ ความเชี่ยวชาญของบุคลากรทางการแพทย์ครบทุกสาขา เทคโนโลยีที่ล้ำสมัย
และการให้บริการครบวงจรตั้งแต่การป้องกันโรคหัวใจ
การตรวจรักษาและการฟื้นฟูส่งเสริมสมรรถภาพหัวใจของผู้ป่วยตามมาตรฐานสากล
เพื่อความพึงพอใจสูงสุดของผู้รับบริการ

โรงพยาบาลหัวใจกรุงเทพ นับเป็นโรงพยาบาลหัวใจแห่งแรกในประเทศไทยที่ก่อตั้งขึ้นจากศูนย์หัวใจ
ซึ่งเดิมเป็นศูนย์รักษาโรคเฉพาะระบบของโรงพยาบาลกรุงเทพ
เนื่องจากอัตราการเพิ่มขึ้นของผู้ป่วยโรคหัวใจ
ประกอบกับความก้าวหน้าอย่างรวดเร็วทางเทคโนโลยีการตรวจรักษาผู้ป่วยโรคหัวใจ
ทำให้ผู้บริหารของบริษัทได้ตัดสินใจขยายสถานที่ในการรักษาพยาบาลผู้ป่วยโรคหัวใจ โดยการก่อตั้ง
“โรงพยาบาลหัวใจกรุงเทพ”
เพื่อเป็นศูนย์กลางบริการทางการแพทย์ด้านสุขภาพโรคหัวใจครบวงจรแห่งแรกในประเทศไทยที่มีประสิทธิภาพทัดเทียมต่างประเทศ
โดยมีแพทย์และบุคคลากรทางการแพทย์ผู้เชี่ยวชาญโรคหัวใจครบทุกสาขาที่ให้บริการด้วยอุปกรณ์และเทคโนโลยีทางการแพทย์ที่ทันสมัย
ตลอด 24 ชั่วโมง ได้แก่

-   การผ่าตัดด้วยแผลที่เล็กมากและมีความแม่นยำสูง ทำให้ลดความเสี่ยงในการผ่าตัด
    และช่วยให้ผู้ป่วยเจ็บแผลน้อยลง และใช้เวลาในการพักฟื้นสั้น โดยศัลยแพทย์ของ
    “ศูนย์ผ่าตัดหัวใจ ม.ร.ว.อดุลกิติ์ กิติยากร (M.R. Adulkit Kitiyakara Minimally
    Invasive and Robotic Heart Center)” ซึ่งเป็น Minimally Invasive and
    Robotic Cardiac Surgery Center
    ของเอกชนแห่งแรกในประเทศซึ่งมีเครื่องผ่าตัดคล้ายหุ่นยนต์ (Da Vinci Robotic
    Cardiac Surgery)

-   การลดโอกาสของการติดเชื้อของผู้ป่วยผ่าตัดในห้องผ่าตัดหัวใจที่สร้างด้วยผนังห้องพิเศษแบบไร้รอยต่อ
    ซึ่งมีระบบทางเดินของอากาศเป็น Laminar Flow ป้องกันการเกาะจับของฝุ่นละออง

-   การผ่าตัดทำทางเบี่ยงหลอดเลือดหัวใจขณะที่หัวใจกำลังเต้นโดยไม่ใช้เครื่องปอดหัวใจเทียม
    ซึ่งเรียกว่า Off – Pump CABG ทำให้ลดอาการแทรกซ้อนและหายเร็วขึ้น
    และการต่อหลอดเลือดโดยใช้ graft จากหลอดเลือดแดง (Arterial conduits)
    ซึ่งมีอายุการใช้งานยืนยาวกว่าและมีอัตราการตีบซ้ำน้อยกว่าหลอดเลือดดำ
    ทำให้ผู้ป่วยมีชีวิตยืนยาวขึ้น และใช้เทคนิคการผ่าตัดแผลเล็ก (Small Incision)
    ทำให้ผู้ป่วยบาดเจ็บน้อยและบาดแผลสวยขึ้น

-   การรักษาหลอดเลือดแดงใหญ่โป่งพองและฉีกขาดโดยการดามด้วยขดลวด
    โดยทีมศัลยแพทย์ที่มีความชำนาญ มีอุปกรณ์และเครื่องมือที่ทันสมัย ด้วยการดามด้วยขดลวด
    ผู้ป่วยมีเพียงแผลผ่าตัดขนาดเล็กที่ขาหนีบเพื่อใส่ขดลวดดามเข้าไปในตำแหน่งที่หลอดเลือดโป่งพองโดยการใช้เครื่องเอกซเรย์ระบุตำแหน่ง
    หลอดเลือดแดงใหญ่ที่โป่งพองทั้งในช่องอกและในช่องท้องก็จะฝ่อไปเอง
    ผู้ป่วยใช้เลือดน้อยและการเข้ารับการดูแลในหอผู้ป่วยวิกฤตลดลงอย่างมาก

-   การผ่าตัดแก้ไขไฟฟ้าลัดวงจรในหัวใจรักษาภาวะหัวใจเต้นผิดจังหวะ
    โดยใช้เครื่องมือพิเศษเข้าไปทำการจี้ตัดการลัดวงจรไฟฟ้าที่ผนังของหัวใจห้องบนได้ทั้งซ้ายและขวา
    ผลการรักษาด้วยการผ่าตัดแก้ไขไฟฟ้าลัดวงจร จะได้ผลดีถึง 90 %
    และเนื่องจากศัลยแพทย์ที่โรงพยาบาลหัวใจกรุงเทพทำการผ่าตัดด้วยเทคนิคให้มีแผลเล็กหรือการใช้หุ่นยนต์
    ผู้ป่วยจะฟื้นตัวจากการผ่าตัดได้เร็วและสามารถกลับไปทำงานได้ภายใน 1- 2 สัปดาห์

-   24 Hour Intervention
    สำหรับผู้ป่วยที่มีอาการเจ็บแน่นหน้าอกสงสัยกล้ามเนื้อหัวใจขาดเลือด
    หรือหลอดเลือดหัวใจตีบตัน หรือ Heart Attack ให้บริการวินิจฉัย สวนหัวใจ
    และการขยายหลอดเลือด รวมถึงการใส่ขดลวดโดยทีมแพทย์ผู้เชี่ยวชาญ ตลอด 24 ชั่วโมง
    ทุกวัน

-   การตรวจความผิดปกติของหลอดเลือดด้วยคลื่นเสียงความถี่สูงจากภายในหลอดเลือด ด้วย
    Intravascular Ultrasound (IVUS) ทำให้มองเห็นภาพภายในหลอดเลือด การอุดตัน
    ส่วนประกอบของคราบที่ทำให้อุดตัน ขนาดของหลอดเลือด
    ซึ่งเป็นประโยชน์ต่อการวางแผนการรักษา

-   การตรวจหัวใจด้วยคลื่นเสียงสะท้อนความถี่สูงแบบ3 มิติ (3 D Echocardiography)
    ทำให้เห็นการเคลื่อนไหวและการบีบตัวของหัวใจแบบ 3 มิติที่ชัดเจนขณะที่ทำการตรวจ (real
    time)

-   การตรวจหัวใจและการทำงานของหัวใจด้วยเครื่องสะท้อนคลื่นแม่เหล็กไฟฟ้า (3 Tesla
    MRI) และการตรวจหลอดเลือดหัวใจด้วยเครื่องเอ็กซเรย์คอมพิวเตอร์ความเร็วสูง (64
    Slice CT Scan) ซึ่งมีความสามารถในการแสดงภาพหลอดเลือดหัวใจที่ตีบตันหรือมีหินปูน
    ได้อย่างแม่นยำและรวดเร็วโดยมีผลใกล้เคียงหรือเทียบเท่ากับการตรวจด้วยวิธีสวนหลอดเลือดหัวใจ

-   คลินิกฟื้นฟูและส่งเสริมสมรรถภาพหัวใจ ให้บริการด้านการดูแล และรักษา
    เพื่อการฟื้นฟูและส่งเสริมสมรรถภาพหัวใจ อย่างครบวงจร โดยทีมแพทย์ ร่วมกับนักโภชนาการ
    และนักกายภาพฟื้นฟูสมรรถภาพหัวใจ พร้อมด้วยอุปกรณ์และเครื่องมือที่ทันสมัย
    เป็นอีกหนึ่งองค์ประกอบสำคัญของการดูแลผู้ป่วยหลังการทำหัตถการ และการผ่าตัดหัวใจ
    ซึ่งโรงพยาบาลหัวใจกรุงเทพ ได้ให้บริการอย่างครบวงจร
    ผู้ป่วยจะได้รับการแนะนำด้านการออกกำลังกายอย่างปลอดภัย

-   การป้องกันโรคหัวใจ ที่ Preventive Cardiology Clinic
    จะให้คำแนะนำในการปรับพฤติกรรมของผู้ป่วยและญาติ และผู้ที่มีปัจจัยเสี่ยงของโรคหัวใจ เช่น
    ผู้ป่วยที่มีระดับไขมันในเลือดสูง ความดันโลหิตสูง เบาหวาน อ้วนหรือน้ำหนักเกิน
    เพื่อให้หัวใจแข็งแรง ลดความเสี่ยงในการเกิดภาวะหัวใจวายฉุกเฉิน

-   ศูนย์หลอดเลือด
    ให้บริการตรวจรักษาโรคหลอดเลือดทั่วร่างกายทั้งหลอดเลือดแดงและหลอดเลือดดำ เช่น
    การใช้เลเซอร์รักษาเส้นเลือดขอด การขยายหลอดเลือดแดงที่ขาในผู้ป่วย Peripheral
    Arterial Disease การใช้ stem cell รักษาเนื้อเยื่อที่ตายในผู้ป่วยเบาหวาน

-   การรักษาภาวะหัวใจล้มเหลว หัวใจอ่อนกำลัง ตามมาตรฐานสากล
    ซึ่งทำให้ผู้ป่วยมีคุณภาพชีวิตดีขึ้น

-   การติดตามดูแลผู้ป่วยที่ได้รับยาป้องกันการแข็งตัวของเลือด ที่ Anticoagulant Clinic
    เพื่อป้องกันภาวะเลือดออกในสมอง ซึ่งอาจทำให้เกิดอัมพฤกษ์ อัมพาต หรือถึงแก่ชีวิตได้

-   การรักษาพยาบาลผู้ป่วยก่อนเคลื่อนย้ายด้วย ห้องอภิบาลหัวใจเคลื่อนที่ (Mobile CCU)
    ซึ่งเป็นรถพยาบาลนำเข้าจากเยอรมัน
    ภายในประกอบด้วยอุปกรณ์ช่วยชีวิตและรักษาโรคหัวใจครบครันเสมือนผู้ป่วยอยู่ในหออภิบาลหัวใจในโรงพยาบาล
    โดยจะมีอายุรแพทย์หัวใจและพยาบาล ร่วมเดินทางในการเคลื่อนย้ายผู้ป่วย
    เพื่อให้การรักษาพยาบาลผู้ป่วยที่มีอาการโรคหัวใจรุนแรงหรือเฉียบพลันก่อนนำส่งถึงโรงพยาบาล

-   โรงพยาบาลหัวใจกรุงเทพได้ร่วมทำวิจัยกับ Pittsburgh University
    ในการใช้เซลล์บำบัด (Stem Cell Therapy)
    รักษาผู้ป่วยภาวะหัวใจวายที่รักษาด้วยวิธีอื่นแล้วไม่ได้ผล
    โดยใช้เซลล์ต้นกำเนิดจากเลือดของผู้ป่วยเอง
    และยังมีงานวิจัยอื่นๆที่ได้แสดงผลงานในการประชุมทั้งระดับประเทศและนานาชาติ

    1.3 โรงพยาบาลวัฒโนสถ เป็นโรงพยาบาลขนาด 35 เตียง
    ตั้งอยู่ในซอยศูนย์วิจัยบริเวณเดียวกับโรงพยาบาลกรุงเทพ
    นับเป็นโรงพยาบาลเฉพาะทางเพื่อบำบัดรักษาโรคมะเร็งของเอกชนที่จัดตั้งขึ้นเป็นแห่งแรกในประเทศไทย
    มีความพร้อมทั้งด้านเทคโนโลยีทางการแพทย์ชั้นสูงเพื่อการวินิจฉัย และให้การรักษา
    ตลอดจนบุคลากรทางการแพทย์ผู้เชี่ยวชาญในการตรวจรักษามะเร็งครบทุกสาขาวิชา

-   การลงทุนในเครื่อง Cyclotron สำหรับผลิตสารเภสัชรังสี
    เพื่อใช้สำหรับการตรวจหามะเร็งระยะเริ่มต้น เป็นเครื่องแรกของประเทศไทย
    โดยเริ่มผลิตสาร FDG ตั้งแต่ปลายปี 2005 เพื่อใช้กับเครื่อง PET/CT Scan
    ของโรงพยาบาลวัฒโนสถและโรงพยาบาลอื่น ๆ ที่ร้องขอมา ในปีนี้ทางโรงพยาบาลวัฒโนสถ
    จะเริ่มผลิตสารเภสัชรังสีตัวใหม่ ชื่อ C11 – Acetate ขึ้นเป็นครั้งแรกของประเทศไทย
    เพื่อใช้ในการช่วยวินิจฉัยมะเร็งในอวัยวะที่ FDG มีข้อจำดัดในการตรวจ เช่น มะเร็งตับ

-   การลงทุนในเครื่อง PET/CT SCAN สำหรับการตรวจหามะเร็ง ในระยะเริ่มแรก
    เป็นเครื่องแรกของประเทศไทย ซึ่งถึงปัจจุบัน ( 2008 ) ได้มีผู้มารับบริการตรวจมากกว่า
    1,100 รายแล้ว นับเป็น series ที่มีจำนวนผู้มารับบริการที่มากที่สุดแห่งหนึ่ง ของประเทศ
    จึงเป็นทีมที่มีประสบการณ์สูงในการวินิจฉัยโดยวิธีดังกล่าว

-   การลงทุนในเครื่อง Novalis เพื่อใช้ในการผ่าตัดก้อนมะเร็ง ทั้งภายในและภายนอกสมอง
    แบบไร้โลหิต นับเป็นนวัตกรรมใหม่ในการผ่าตัด
    เพื่อลดผลแทรกซ้อนในการผ่าตัดรักษาและผู้ป่วยสามารถฟื้นตัวได้เร็วขึ้นกว่าการผ่าตัดแบบเดิม

-   การลงทุนในเครื่องมือทางการแพทย์อื่นๆ, การสร้างบรรยากาศภายในโรงพยาบาลให้เป็นแบบ
    Healing atmosphere รวมทั้งบุคคลากรทางการแพทย์เฉพาะทางด้านมะเร็ง เพื่อให้เป็น
    โรงพยาบาลที่มีความพร้อม.ในทุก ๆ ด้าน ทั้งทีมแพทย์ พยาบาล เจ้าหน้าที่
    ประจำโรงพยาบาลตลอดเวลา เพื่อให้บริการผู้ป่วยได้ตลอด 24 ชั่วโมง และ 7 วันต่อสัปดาห์

  1.4 โรงพยาบาลกรุงเทพอินเตอร์เนชั่นแนล เป็นอาคารโรงพยาบาล 6 ชั้น ขนาด 90 เตียง
  ตั้งอยู่ในซอยศูนย์วิจัยบริเวณเดียวกับโรงพยาบาลกรุงเทพ
  โดยได้เปิดให้บริการตั้งแต่เดือนกุมภาพันธ์ 2549 เพื่อให้บริการแก่ชาวต่างชาติ
  โดยให้บริการทั้งผู้ป่วยนอกและผู้ป่วยใน พร้อมล่ามที่ให้บริการในภาษาหลักต่าง ๆ อาทิ ภาษา
  อังกฤษ ญี่ปุ่น อาหรับ เกาหลี ฝรั่งเศส จีน พม่า และเขมร และอื่น เป็นต้น
  รวมทั้งการอำนวยความสะดวกอื่นๆ แก่ชาวต่างประเทศ อาทิ
  การติดต่อกับบริษัทประกันภัยในต่างประเทศ การให้บริการต่อวีซ่า การจองตั๋วเครื่องบิน
  การจองโรงแรม การแลกเงินตราต่างประเทศ เป็นต้น
  โดยแบ่งการบริการแก่ชาวต่างประเทศออกเป็น 3 แผนก ดังนี้คือ

-   แผนกบริการผู้ป่วยญี่ปุ่น (Japanese Medical Service : JMS)

-   แผนกบริการผู้ป่วยอาหรับ (Arab Medical Services : AMS)

-   แผนกบริการผู้ป่วยต่างประเทศอื่น ๆ (International Medical Center : IMC)

    นอกจากหน่วยงานที่ให้บริการแก่ชาวต่างประเทศเป็นพิเศษแล้ว
    โรงพยาบาลกรุงเทพอินเตอร์เนชั่นแนลยังมีหน่วยงานอื่น ๆ
    ที่สำคัญที่ให้บริการทั้งชาวไทยและชาวต่างประเทศด้วย อันได้แก่

-   แผนกส่งเสริมสุขภาพ ( Health Promotion Department )
    ให้บริการในการตรวจสุขภาพแก่คนไทยและคนต่างประเทศโดยเน้นที่ One Stop Service

-   แผนกเคลื่อนย้ายผู้ป่วยทางอากาศ ( Aviation Medicine Department )
    ซึ่งให้บริการเคลื่อนย้ายผู้ป่วยทางอากาศโดยใช้เฮลิคอปเตอร์
    และเครื่องบินไอพ่นสำหรับผู้ป่วยที่ต้องการจะเดินทางมารักษาที่ศูนย์การแพทย์โรงพยาบาลกรุงเทพ
    หรือสำหรับผู้ป่วยที่ต้องการจะเดินทางกลับประเทศ

-   แผนกเวชศาสตร์ชะลอวัย ( Anti Aging Medicine Department )
    ให้บริการในการตรวจฮอร์โมนและสารที่จะทำให้ร่างกายเสื่อมสภาพได้เร็ว
    และจัดยาหรืออาหารเสริมให้ตามสภาพความจำเป็นของบุคคล

    2. ภาวะอุตสาหกรรมและการแข่งขัน

2.1 สภาวะการแข่งขัน

สภาวะอุตสาหกรรมโดยรวมของโรงพยาบาลเอกชนในปี 2551
ยังมีการเติบโตอยู่ถึงแม้ไม่สูงมากนักเมื่อเทียบกับปีก่อนๆ
โดยหากพิจารณาลักษณะการเติบโตของคนไข้ภายในประเทศและคนไข้ต่างประเทศ
เนื่องจากสภาวะเศรษฐกิจที่ตกต่ำ
ทำให้คนไข้ภายในประเทศบางส่วนหันไปรักษายังโรงพยาบาลของภาครัฐซึ่งมีอัตราค่ารักษาพยาบาลที่ต่ำกว่าและสามารถตอบสนองความต้องการได้
ประกอบกับโรงพยาบาลของภาครัฐได้ขยายเวลาการให้บริการนอกเวลาทำการ
ซึ่งให้ความสะดวกแก่คนไข้ภายในประเทศมากขึ้น
ในขณะที่คนไข้ชาวต่างชาติมีจำนวนลดลงอย่างมากในช่วงไตรมาสสุดท้ายของปี 2551
อันเนื่องมาจากปัญหาทางการเมืองที่ไม่สงบของประเทศ โรงพยาบาลเอกชนขนาดใหญ่
ที่มีสัดส่วนรายได้ของผู้ป่วยต่างชาติสูง
ต้องพยายามเพิ่มกลยุทธ์การแข่งขันเพื่อเพิ่มสัดส่วนคนไข้ภายในประเทศเพื่อทดแทนรายได้ของคนไข้ชาวต่างชาติที่หายไป
อย่างไรก็ตามด้วยข้อได้เปรียบด้านคุณภาพในการรักษาพยาบาลและการให้บริการของบุคลากรทางการแพทย์
และอัตราค่ารักษาพยาบาลที่อยู่ในระดับต่ำกว่าคู่แข่งเช่น สิงค์โปร์
และฮ่องกงจึงทำให้คนไข้ชาวต่างชาติยังคงนิยมและไว้วางใจที่ใช้บริการ
รอแต่เพียงสถานการณ์ต่างๆภายในประเทศคลี่คลายและนโยบายในการบริหารงานของรัฐบาลที่ชัดเจน

สภาวะตลาดของคนไข้ชาวต่างชาติ และคนไข้ภายในประเทศในปี 2551

1.1 กลุ่มคนไข้ชาวต่างชาติที่ใช้บริการในประเทศไทย

ในช่วงต้นปี 2551 สัดส่วนคนไข้ต่างประเทศเพิ่มสูงขึ้น
ชาวต่างชาติได้ให้ความสนใจเข้ามารักษาพยาบาลยังโรงพยาบาลเอกชนของไทยเป็นจำนวนมาก
ทั้งนี้ส่วนหนึ่งเป็นไปตามนโยบายของรัฐบาลที่จะผลักดันให้ไทยเป็นศูนย์กลางทางการแพทย์แห่งเอเชีย
(Medical Hub of Asia) รวมทั้งภาวะเศรษฐกิจโลกมีแนวโน้มชะลอตัวลงจากปัญหาราคาน้ำมัน
และปัญหาด้านเศรษฐกิจของสหรัฐฯ
ปัจจัยเหล่านี้เป็นปัจจัยสำคัญที่ทำให้คนไข้ชาวต่างชาติสนใจเข้ามาใช้บริการโรงพยาบาลเอกชนของไทยเพิ่มขึ้น
โดยประเทศไทยมีข้อได้เปรียบที่สำคัญคือมีค่าใช้จ่ายในการรักษาพยาบาลที่ต่ำและมาตรฐานการรักษาพยาบาลที่มีคุณภาพสูงทัดเทียมต่างชาติ
โดยการเพิ่มขึ้นของคนไข้ชาวต่างชาติทำให้สภาวะในการแข่งขันระหว่างโรงพยาบาลเอกชนภายในประเทศสูงขึ้นตามไปด้วย

ในปี 2552 โรงพยาบาลเอกชนต่างๆ ต้องปรับตัวเพื่อรองรับปัจจัยเสี่ยงต่างๆ
ที่เกิดจากเหตุการณ์ทางการเมืองที่ยังไม่มีความชัดเจนและภาวะเศรษฐกิจตกต่ำทั่วโลกที่เข้ามากระทบในช่วงไตรมาสสุดท้ายของปี
2551 จนทำให้จำนวนผู้ป่วยต่างชาติลดลง
อย่างไรก็ตามคาดว่าคนไข้ชาวต่างชาติยังคงมีแนวโน้มที่จะเข้ามาใช้บริการในโรงพยาบาลเอกชนของไทยเนื่องจากเป็นคนไข้เดิมที่มีการรักษาต่อเนื่องและอีกส่วนหนึ่งเป็นคนไข้ชาวต่างชาติที่ทำประกันสุขภาพไว้กับบริษัทประกันเพื่อลดค่าใช้จ่าย
ผลจากการตกต่ำของเศรษฐกิจทั่วโลกทำให้บริษัทประกันสุขภาพทั้งหลายส่งคนไข้มารักษาที่ประเทศไทยโดยเฉพาะจากทวีปยุโรปและทวีปตะวันออกกลาง
ทั้งนี้ การเข้ามาใช้บริการดังกล่าวขึ้นอยู่กับสถานการณ์การเมืองในประเทศด้วย

1.2 กลุ่มคนไข้ภายในประเทศ

โดยปกติ
โรงพยาบาลเอกชนจะมีกลุ่มลูกค้าหลักจากกลุ่มคนไข้ที่สามารถจ่ายค่าบริการได้ด้วยตนเอง(self
pay) ซึ่งเป็นกลุ่มผู้มีรายได้ปานกลางถึงสูง
กับกลุ่มผู้ป่วยที่สามารถเบิกค่ารักษาพยาบาลกับต้นสังกัดได้ ในปี 2551
เศรษฐกิจไทยได้รับผลกระทบจากปัญหาทางการเมืองที่ไม่มีความแน่ชัดเจน และ
ปัจจัยกดดันด้านเศรษฐกิจและปัญหาค่าครองชีพของประชาชนที่ปรับตัวสูงขึ้นตามต้นทุนราคาน้ำมันและพลังงานที่ปรับสูงขึ้นอย่างต่อเนื่อง
ทำให้ประชาชนชะลอการใช้จ่ายและเก็บออมมากขึ้น
ส่งผลกระทบต่อธุรกิจโรงพยาบาลเอกชนขนาดใหญ่ที่คนไข้เปลี่ยนไปใช้บริการโรงพยาบาลเอกชนที่มีขนาดกลางหรือขนาดเล็กเพื่อลดค่าใช้จ่าย
ดังนั้นโรงพยาบาลเอกชนขนาดใหญ่จึงต้องปรับตัวเพื่อรองรับสถานการณ์ทั้งทางด้านเศรษฐกิจและการแข่งขันในอุตสาหกรรมเดียวกัน
อย่างไรก็ตามโรงพยาบาลเอกชนขนาดใหญ่ยังคงได้เปรียบทางด้านศักยภาพในการบริหารงบประมาณเพื่อจัดซื้อเครื่องมือแพทย์และอุปกรณ์ทางการแพทย์ต่างๆ
เนื่องจากมีอำนาจในการต่อรองที่สูงกว่าเมื่อเทียบกับโรงพยาบาลเอกชนขนาดกลางและเล็ก
และมีความสามารถในการบริหารต้นทุนในการให้บริการที่ดีกว่าโดยเน้นการให้รักษาพยาบาลที่มีลักษณะเป็นเครือข่ายในการส่งผู้ป่วยจากโรงพยาบาลไปยังโรงพยาบาลต่างๆในเครือ
และเทคโนโลยีที่ทันสมัย

จากสภาวะเศรษฐกิจที่ชะลอตัวในประเทศสหรัฐอเมริกา
ส่งผลกระทบทั่วโลกรวมทั้งประเทศไทยและสถานการณ์ทางการเมืองภายในประเทศที่ไม่สงบในช่วงปีที่
2551
เป็นสาเหตุให้จำนวนคนไข้ทั้งภายในประเทศและคนไข้ชาวต่างชาติลดจำนวนลงและส่งผลกระทบกับธุรกิจโรงพยาบาลเอกชนโดยตรง
คาดว่าปัจจัยเสี่ยงจะเป็นเพียงช่วงเวลาสั้น เมื่อปัญหาทางด้านการเมืองเริ่มคลี่คลายจะสามารถ
สร้างความเชื่อมั่นให้คนไข้ชาวต่างชาติกลับมาใช้บริการรักษาพยาบาลโรงพยาบาลเอกชนในประเทศไทยและเมื่อเศรษฐกิจภายในประเทศฟื้นตัวกำลังซื้อของภาคประชาชนมีมากขึ้น
รายได้จากคนไข้ภายในประเทศก็จะเพิ่มขึ้นด้วย
อย่างไรก็ตามการรักษาพยาบาลยังคงเป็นปัจจัยที่สำคัญอย่างหนึ่ง
ในการดำรงชีวิตอย่างหนึ่งการได้รับความสะดวกรวดเร็วในการรับบริการในโรงพยาบาลเอกชนจึงเป็นสิ่งสำคัญในการดำเนินธุรกิจโรงพยาบาลเอกชน

2. ภาพรวมอุตสาหกรรมในปี 2551

(บทความจาก ศูนย์วิจัยธนาคารกสิกรไทยเรื่อง “โรงพยาบาลเอกชน: ปรับตัวไม่หยุดยั้ง
เพื่อเสริมศักยภาพธุรกิจ”)

จากข้อมูลของกองการประกอบโรคศิลปะ กระทรวงสาธารณสุข ณ วันที่ 20 กันยายน 2550
พบว่าปัจจุบันมีจำนวนผู้ประกอบการสถานพยาบาลเอกชนในประเทศไทยรวม 333 แห่งรวมจำนวน
35,792 เตียง โดยอยู่ในกรุงเทพฯ 99 แห่ง จำนวน 15,625 เตียง อยู่ในภาคกลาง 110 แห่ง
จำนวน 10,577 เตียง ภาคเหนือ 50 แห่ง จำนวน 4,215 เตียง ภาคตะวันออกเฉียงเหนือ 42
แห่ง จำนวน 3,021 เตียง และภาคใต้ 33 แห่ง จำนวน 2,354 เตียง
ทั้งนี้สถานพยาบาลเอกชนส่วนใหญ่จะเป็นผู้ประกอบการที่มีจำนวนไม่เกิน 50 เตียงมากที่สุดถึง 134
แห่ง และมีจำนวนเตียง 51-100 เตียงมี 98 แห่ง
สำหรับสถานพยาบาลเอกชนที่มีจำนวนเตียงมากกว่า 100 เตียงขึ้นไปมี 101 แห่ง ทั้งนี้
เป็นที่น่าสังเกตว่า สถานพยาบาลเอกชนในกรุงเทพฯส่วนใหญ่จะเป็นธุรกิจขนาดใหญ่มากกว่า 100
เตียงคิดเป็นสัดส่วนถึงร้อยละ 46.5
ในขณะที่สถานพยาบาลเอกชนภาคอื่นๆส่วนใหญ่จะเป็นธุรกิจขนาดเล็กที่มีเตียงประมาณ 1-50 เตียง

สถิติสถานพยาบาลภาคเอกชนแยกรายภาคปี 2550

  --------- ------------------------------ --------- ----------- --------- --------- ---------
  ภาค       สถานพยาบาลประเภทที่รับผู้ป่วยค้างคืน                                             

            สถานพยาบาล                               โรงพยาบาล             รวม       

            แห่ง                            เตียง      แห่ง         เตียง      แห่ง       เตียง

  กรุงเทพฯ   22                             625       77          15,000    99        15,625

  ภาคเหนือ   11                             237       39          3,978     50        4,215

  ภาคกลาง   30                             593       80          9,984     110       10,577

  ภาคอีสาน   7                              141       35          2,880     42        3,021

  ภาคใต้     10                             181       22          2,173     32        2,354

  รวม       80                             1,777     253         34,015    333       35,792
  --------- ------------------------------ --------- ----------- --------- --------- ---------

ที่มา : กองประกอบโรคศิลปะ กระทรวงสาธารณสุข

หมายเหตุ : ข้อมูล ณ วันที่ 20 กันยายน 2550

สถิติสถานพยาบาลจำแนกตามจำนวนเตียงปี 2550

  -----------------------------------------------------------------------------
  ภาค           ขนาดเตียง                                             
  ------------- ---------- --------- --------- --------- ----------- ----------
                1-50                 51-100              มากกว่า100   

                แห่ง        เตียง      แห่ง       เตียง      แห่ง         เตียง

  กรุงเทพฯ       34         1,140     19        1,752     46          12,733

  กลาง          41         1,054     37        3,446     32          6,077

  เหนือ          18         591       21        1,798     11          1,826

  อีสาน          21         807       16        1,440     5           774

  ใต้            20         672       5         448       7           1,234

  รวมทั้งประเทศ   134        4,246     98        8,884     101         22,662
  -----------------------------------------------------------------------------

ที่มา : กองประกอบโรคศิลปะ กระทรวงสาธารณสุข

หมายเหตุ : ข้อมูล ณ วันที่ 20 กันยายน 2550

เป็นที่น่าสังเกตว่า ธุรกิจโรงพยาบาลเอกชน
มีการเติบโตควบคู่ไปกับการเติบโตทางเศรษฐกิจของประเทศ
ทั้งนี้เนื่องจากภาคประชาชนมีกำลังซื้อที่สูงขึ้นจึงเริ่มหันมาใช้บริการโรงพยาบาลเอกชนซึ่งมีเครื่องมือทางการแพทย์ที่ทันสมัยรวมทั้งการให้บริการที่สะดวกรวดเร็วมากขึ้น

2.2 นโยบายด้านการตลาดและกลยุทธ์การแข่งขัน

บริษัทมีนโยบายด้านการตลาดและกลยุทธ์การแข่งขันดังต่อไปนี้

-   คุณภาพของงานบริการการแพทย์ที่ได้มาตรฐานระดับสากล ปัจจุบันโรงพยาบาลในกลุ่มบริษัท
    จำนวน 6 โรงพยาบาลได้รับการรับรองมาตรฐานจาก Joint Commission
    International ซึ่งเป็นมาตรฐานระดับสากลทางด้านการให้บริการด้านการดูแลสุขภาพ
    และการบริหารองค์กร

-   การให้บริการทางการแพทย์ด้วยเครื่องมืออุปกรณ์การแพทย์และเทคโนโลยีที่ทันสมัย
    และทีมแพทย์ที่มีความชำนาญเฉพาะด้าน

-   บริษัทได้ให้ความสำคัญกับความพึงพอใจของลูกค้าทุกท่าน ด้วยการบริการที่สะดวกและรวดเร็ว
    โดยได้มีการทำการสำรวจความพึงพอใจของลูกค้าเพื่อทำความเข้าใจของลูกค้าและพัฒนาระบบเทคโนโลยีสารสนเทศที่ทันสมัยเข้ามาปรับปรุงคุณภาพการให้บริการ
    และการบริการที่เกี่ยวเนื่องเพื่อเพิ่มความสะดวกและสามารถเข้าถึงลูกค้าได้เร็วขึ้น เช่น
    การบริการขนย้ายผู้ป่วยทางเฮลิคอปเตอร์

-   ความได้เปรียบในการที่เป็นโรงพยาบาลเอกชนที่มีเครือข่ายมากที่สุดในประเทศไทย
    จึงสามารถขยายฐานลูกค้าจากภูมิภาคต่างๆของประเทศ และประเทศเพื่อนบ้านประเทศกัมพูชา
    โดยเน้นการส่งต่อผู้ป่วยระหว่างโรงพยาบาลในเครือ
    เนื่องจากโรงพยาบาลในเครือข่ายแต่ละโรงพยาบาลอาจมีความชำนาญและความพร้อมของอุปกรณ์ในการแพทย์ที่แตกต่างกัน
    การแนะนำหรือส่งผู้ป่วยระหว่างกันจะทำให้โรงพยาบาลรักษาฐานลูกค้าเดิมได้
    และเพิ่มช่องทางในการขยายฐานลูกค้าใหม่ของโรงพยาบาลในเครือ

-   สร้างความจงรักภักดีต่อตราสินค้า (Brand Loyalty)
    บริษัทตระนักถึงความพึงพอใจของลูกค้า
    เพื่อที่จะให้ลูกค้านึกถึงบริษัททุกครั้งที่ต้องการใช้บริการทางการแพทย์
    บริษัทได้จัดแผนการตลาดรวมทั้งโปรแกรมตรวจสุขภาพ
    และการบริการตรวจรักษาแบบเหมาจ่าย เพื่อตอบสนองความต้องการของลูกค้า
    และลูกค้าที่เข้าร่วมโปรแกรมจะสามารถประมาณการค่ารักษาพยาบาลได้
    และสามารถประหยัดค่าใช้จ่ายในการรักษาพยาบาลในแต่ละครั้งได้ในระดับหนึ่ง

    3.  กลุ่มลูกค้าเป้าหมาย

    -   กลุ่มลูกค้าภายในประเทศได้แก่
        ลูกค้าที่มีความต้องการใช้บริการทางการแพทย์ตั้งแต่ระดับกลาง ถึงระดับบน
        รวมทั้งลูกค้าจากบริษัทประกันสุขภาพต่างๆ
        และกลุ่มลูกค้าที่โอนย้ายมาจากประเทศเพื่อนบ้านเช่น ประเทศกัมพูชา
        ซึ่งบริษัทมีโรงพยาบาลในเครืออยู่ 2 แห่ง

    -   กลุ่มลูกค้าชาวต่างชาติ โดย กลุ่มนี้จะสามารถแบ่งออกได้เป็น 2 ประเภทคือ
        ชาวต่างชาติที่มีภูมิลำเนาอยู่ในประเทศไทย
        และชาวต่างชาติที่เดินทางเข้ามาในประเทศไทยเพื่อการท่องเที่ยวหรือเพื่อเข้ารับการรับการรักษาโดยเฉพาะ
        เนื่องจากต้องการการให้บริการทางการแพทย์ในประเทศไทยได้มาตรฐานสากล
        และมีข้อได้เปรียบทางด้านค่าใช้จ่ายในการรักษาที่ต่ำกว่าประเทศคู่แข่งเช่น ฮ่องกง และ
        ประเทศสิงค์โปร์

2.4 ภาวะการแข่งขัน

กลุ่มโรงพยาบาลกรุงเทพ
ถือเป็นกลุ่มโรงพยาบาลเอกชนที่ใหญ่ที่สุดในประเทศไทยที่ให้บริการทางการแพทย์อย่างครบวงจร
และมีศักยภาพการให้บริการเทียบเท่าระดับสากล
โดยโรงพยาบาลเอกชนที่ถือเป็นคู่แข่งสำคัญของกลุ่ม ประกอบด้วย 1) โรงพยาบาลบำรุงราษฎร์ 2)
โรงพยาบาลพญาไท 3) โรงพยาบาลพระราม 9 และ 4) โรงพยาบาลวิชัยยุทธ
โดยโรงพยาบาลทั้งสี่แห่งนี้ถือเป็นโรงพยาบาลเอกชนชั้นนำของประเทศที่มีความพร้อมในการให้บริการอยู่ในระดับสูง
และมีกลุ่มลูกค้าเป้าหมายใกล้เคียงกับของกลุ่มโรงพยาบาลกรุงเทพ

2.5 ช่องทางการจำหน่าย

กลุ่มโรงพยาบาลกรุงเทพ เป็นโรงพยาบาลเอกชนมีชื่อเสียงมายาวนานกว่า 36 ปี
เป็นที่รู้จักกันโดยแพร่หลายในนามโรงพยาบาลกรุงเทพ โรงพยาบาลสมิติเวช โรงพยาบาลบีเอ็นเอช
และ Royal hospital (ในประเทศกัมพูชา)
ผู้ป่วยส่วนใหญ่ที่เข้ามาใช้บริการเป็นผู้ป่วยที่รู้จักและเชื่อมั่นในการให้บริการทางการแพทย์ของโรงพยาบาล
และการที่บริษัทมีเครือข่ายโรงพยาบาลเอกชนทั้งในประเทศและต่างประเทศทั้งหมด 18
โรงพยาบาล ทำให้บริษัทมีศักยภาพในการเข้าถึงคนไข้ครอบคลุมพื้นที่อย่างกว้างขวง นอกจากนี้
โรงพยาบาลยังได้เพิ่มช่องทางการจำหน่ายโดยมีบริษัทที่จะจัดส่งและให้สิทธิพิเศษกับพนักงานมาทำการรักษาที่เป็นลักษณะบริษัทคู่สัญญา
และยังได้รับความร่วมมืออันดีจากบริษัทประกันสุขภาพที่เป็นคู่สัญญากับโรงพยาบาล
ได้มีการแนะนำและส่งผู้ป่วยมาใช้บริการ
รวมทั้งการที่โรงพยาบาลอำนวยความสะดวกให้กับผู้ป่วยที่มีประกันสุขภาพ
เป็นการเพิ่มช่องทางการจำหน่ายเพื่อขยายฐานลูกค้า

สำหรับลูกค้าต่างประเทศ บริษัทมี website
ที่ถือเป็นแหล่งข้อมูลและศูนย์กลางในการติดต่อจากผู้ป่วยชาวต่างประเทศ
และบริษัทได้ตั้งสำนักงานตัวแทนในต่างประเทศ เพื่อการเข้าถึงลูกค้าในต่างประเทศ เช่น
สำนักงานตัวแทนในประเทศบังคลาเทศ ประเทศพม่า และประเทศเวียดนาม
รวมทั้งมีการแต่งตั้งตัวแทนจำหน่ายในต่างประเทศ เช่น ประเทศออสเตรเลีย รัสเซีย อังกฤษ
และสหรัฐอเมริกา
และบริษัทยังมีการทำสัญญากับบริษัทคู่สัญญาทั้งในและต่างประเทศในการให้บริการแก่บุคคลากรของบริษัทนั้นๆ
รวมทั้งมีสัญญากับบริษัทประกันภัยต่างๆอีกด้วย

3. การจัดหาผลิตภัณฑ์

เนื่องจากบริษัทประกอบธุรกิจด้านการรักษาพยาบาล
ดังนั้นการจัดหาผลิตภัณฑ์เพื่อนำมาใช้ในการบริการแก่ผู้ป่วยจึงประกอบด้วยปัจจัยที่สำคัญ 2 ประการ
คือ

  3.1 การจัดหาทีมแพทย์และพยาบาล

บริษัทมีนโยบายที่จัดหาแพทย์ที่มีความเชี่ยวชาญในแต่ละสาขาของโรค
เพื่อสามารถให้บริการแก่ผู้ป่วยได้อย่างทั่วถึง
แพทย์และพยาบาลทุกท่านล้วนมีคุณสมบัติครบถ้วนและผ่านการคัดเลือกจากคณะกรรมการของโรงพยาบาลอย่างรอบคอบ
ณ วันที่ 31 ธันวาคม 2551 โรงพยาบาลมีแพทย์ผู้เชี่ยวชาญทุกสาขาโรครวม 765 ท่าน
ประกอบด้วยแพทย์ประจำ 296 ท่าน และแพทย์ที่ปรึกษา 469 ท่าน และมีพยาบาลจำนวน 663 ท่าน

  3.2 การจัดหายาและเวชภัณฑ์

บริษัทมีนโยบายการสั่งซื้อยาและเวชภัณฑ์จากผู้แทนจำหน่ายในประเทศ
โดยกระจายการสั่งซื้อไปยังผู้จำหน่ายหลายราย
แต่เนื่องจากปัจจุบันบริษัทฯผู้แทนจำหน่ายเวชภัณฑ์ในประเทศ
มีจำนวนจำกัดจึงทำให้การสั่งซื้อยาและเวชภัณฑ์จากผู้แทนจำหน่าย 3 อันดับแรกคิดเป็นร้อยละ
62.41 มีรายละเอียดดังนี้

  -------------------------------------------- --------------------------
  ผู้จัดจำหน่าย                                    คิดเป็นร้อยละ

  บริษัท ซูริคฟาร์มาซี ประเทศไทย จำกัด                33.06

  บริษัทดีทแฮมส์ ประเทศไทย จำกัด                    22.38

  บริษัทโอลิค ประเทศไทย จำกัด                      6.97

                                               62.41
  -------------------------------------------- --------------------------

  3.3 การจัดหาอุปกรณ์และเครื่องมือทางการแพทย์

อุปกรณ์และเครื่องมือทางการแพทย์มักเกี่ยวเนื่องกับเทคโนโลยีชั้นสูง
ซึ่งผู้ผลิตส่วนใหญ่จะเป็นบริษัทในต่างประเทศ อย่างไรก็ตาม
บริษัทจะมีการสั่งซื้อผ่านตัวแทนจำหน่ายในประเทศ
ซึ่งในการสั่งซื้อเครื่องมือบริษัทจะมีการทำสัญญาซื้อขายกับทางบริษัทผู้จำหน่ายซึ่งมีการกำหนดราคาที่แน่นอนในสกุลเงินบาทไทย
และข้อกำหนดของการให้บริการหลังการขายอย่างชัดเจน

  3.4 ผลกระทบต่อสิ่งแวดล้อม

โรงพยาบาลกรุงเทพได้นำมาตรฐาน ISO 14001 และ มอก. 18001/OHSAS 18001
รวมถึงมาตรฐาน HA และ JCI
มาใช้ซึ่งเป็นระบบควบคุมกำกับมาตรฐานโรงพยาบาลให้เป็นไปตามมาตรฐานที่กำหนดไว้
โดยมองถึงความปลอดภัยของอาคารสถานที่ สิ่งแวดล้อม และความปลอดภัยของการทำงาน
และการอนุรักษ์พลังงานการใช้อุปกรณ์ต่างๆจากการให้บริการทางการแพทย์
ไม่ว่าจะเป็นการใช้พลังงานไฟฟ้า
การจัดการขยะที่เกิดจากการให้บริการโดยเฉพาะขยะติดเชื้อและขยะพิษ
เพื่อไม่ให้มีผลกระทบต่อสิ่งแวดล้อม โดยมีรายละเอียดดังต่อไปนี้

  1. การประหยัดพลังงาน: ได้รับการสนับสนุนจากกรมพัฒนาพลังงานทดแทนและอนุรักษ์พลังงาน
  (พพ.) มีการจัดตั้งคณะกรรมการอนุรักษ์พลังงาน
  รณรงค์สร้างความตระหนักในการใช้พลังงานอย่างคุ้มค่าและประหยัดพลังงาน
  และมีการนำเทคโนโลยีเพื่อการประหยัดพลังงานมาใช้ในโรงพยาบาล โดยนำหลักการของระบบ
  Lean มาผสมผสานกับทฤษฏีทางด้านวิศวกรรม เพื่อนำมาใช้ในการปรับปรุงพัฒนากระบวนการ
  โดยลดอุปกรณ์ที่ไม่จำเป็นในการใช้ออกไป
  และปรับระบบการทำงานให้เหมาะสมเพื่อให้สามารถทำให้ผลการดำเนินงานในเรื่องการอนุรักษ์พลังงานเป็นไปได้อย่างมีประสิทธิภาพและได้ผลคุ้มค่าตามที่ตั้งไว้
  พร้อมทั้งปลูกจิตสำนึกพนักงานเพื่อรณรงค์ในเรื่องการอนุรักษ์พลังงานและรักษาสิ่งแวดล้อม
  ทั้งนี้ผลการดำเนินงานยังได้รับการคัดเลือกให้นำเสนอผลงานการอนุรักษ์พลังงาน ภายใต้ชื่อที่ว่า
  “ Green save sheet ” ในงาน HA Forum ครั้งที่ 10 เมื่อวันที่ 10-13 มีนาคม 2552.

  2. การจัดการขยะและของเสีย:
  ด้วยการจัดเตรียมภาชนะที่เหมาะสมในการรองรับขยะทุกประเภท มีแนวทางปฏิบัติในการคัดแยก
  ขนย้าย จัดเก็บ กำจัด
  และจำหน่ายขยะเพื่อให้ผู้ปฏิบัติงานทุกคนทราบและปฏิบัติในแนวทางที่ถูกต้องและเหมาะสม
  รวมถึงการติดตามการทิ้งและกำจัดขยะทั้งภายในหน่วยงานและส่งต่อหน่วยงานภายนอก

-   ขยะพิษ: ได้ทำการคัดแยกขยะพิษซึ่งมีกระบวนการในการกำจัดทำลายพิเศษออกจากขยะชนิดอื่น
    ๆ โดยจะมีหน่วยงานจากภายนอกคือหน่วยงานเก็บขนมูลฝอย กลุ่มงาน 2 ก.ท.ม2
    ซึ่งถูกควบคุมและดูแลโดยกรุงเทพมหานคร มารับเพื่อนำไปกำจัดทำลายด้วยกรรมวิธีพิเศษต่อไป
    โรงพยาบาลมีนโยบายยกเลิกการใช้โฟม
    นอกจากนี้ยังได้เปลี่ยนการวัดอุณหภูมิด้วยปรอทวัดไข้มาเป็น Thermometer dot และ
    Thermometer digital
    แทนเพื่อลดความเสี่ยงให้กับผู้ป่วยและลดผลกระทบต่อสิ่งแวดล้อมจากปรอทรั่วไหล
    ในระยะยาวการจัดซื้อจัดอุปกรณ์เครื่องใช้จะใช้หลักการคัดเลือกใช้สิ่งที่ไม่ก่อให้เกิดมลภาวะทั้งในแง่ขั้นตอนการผลิตหรือเมื่อนำไปใช้

-   ขยะติดเชื้อ:
    รณรงค์สร้างจิตสำนึกในการคัดแยกขยะให้ถูกต้องตั้งแต่ต้นทางเพื่อลดปริมาณขยะติดเชื้อ
    และจัดหาอุปกรณ์ที่เหมาะสมเพื่อรองรับขยะติดเชื้อมีคมเป็นการป้องกันอุบัติเหตุที่อาจจะเกิดขึ้นกับผู้จัดเก็บ/ผู้ขนย้าย/ผู้ทำลาย
    ก่อนส่งให้ทางเจ้าหน้าที่กำจัดขยะรับไปกำจัดด้วยกรรมวิธีพิเศษที่แตกต่างจากขยะทั่วไป

-   ขยะทั่วไป: คัดแยกขยะบางชนิดที่สามารถนำกลับมาใช้ใหม่ (Recycle) เช่น แก้ว กระดาษ
    กระป๋องอลูมิเนียม เหล็ก พลาสติก ยาง เป็นต้น
    ขายให้กับบริษัทที่รับขยะเหล่านี้ไปผ่านกระบวนการเพื่อนำกลับมาใช้ใหม่เพื่อลดปริมาณขยะและลดปริมาณการใช้ทรัพยากรธรรมชาติ

-   น้ำเสีย: บริษัทมีระบบบำบัดน้ำเสียที่เกิดจากกระบวนการให้บริการครอบคลุมทุกอาคาร
    มีการบำรุงรักษาระบบบำบัดน้ำเสีย
    มีการตรวจสอบประสิทธิภาพของระบบและคุณภาพของน้ำเสีย ประสิทธิภาพของหลอด UV
    อย่างสม่ำเสมอทุกเดือน ผลการตรวจสอบอยู่ในเกณฑ์ที่กฎหมายกำหนด
    นอกจากนี้โรงพยาบาลยังมีมาตรการในการลดภาระของระบบบำบัดน้ำเสีย ได้แก่
    ยกเลิกการใช้น้ำยาล้างเครื่องมือที่มีส่วนผสมของคลอรีน ลดการใช้น้ำยาคลอร๊อกซ์ให้น้อยลง
    รณรงค์ให้มีการประหยัดน้ำ เป็นต้น

-   สารเคมี/สารอันตราย : บริษัทวางแผนในการจัดทำทะเบียนสารเคมีที่หน่วยงานต่างๆ
    ครอบครองไว้ และได้มีการแต่งตั้งคณะกรรมการและหน่วยงานด้านความปลอดภัย
    เพื่อวางแผนงานดูแลเรื่องการจัดเก็บสารเคมีและวัตถุอันตราย
    และแนวทางในการปฏิบัติเมื่อเกิดอุบัติเหตุเกี่ยวกับสารเคมีขึ้น

  3. การเตรียมการจัดการกับโรคอุบัติใหม่ (Emerging diseases): เช่น ซาร์ส (SARS),
  ไข้หวัดนก (Avian flu) ด้วยการทำแผนกและเตรียมห้องปลอดเชื้อ (Negative pressure
  room) สำหรับรองรับผู้ป่วย
  กำหนดระบบและแนวทางในปฏิบัติงานในการแยกผู้ป่วยเพื่อป้องกันการแพร่กระจายเชื้อ
  (Isolation Precaution) แก่ผู้ป่วย ญาติ และบุคลากร และมีการจัดทำเป็น Code
  ฉุกเฉินในโรงพยาบาลเมื่อเกิดการระบาดขึ้น เช่นไข้หวัดนก
  เพื่อสามารถให้ความช่วยเหลือได้ทันท่วงที และดำเนินการซ้อมแผนต่างๆอย่างน้อยปีละ 1 ครั้ง

  4. การส่งเสริมอาชีวอนามัยที่ดีแก่พนักงาน: ด้วยการสร้างความตื่นตัว
  มีการจัดทำโครงการร่วมกับ สสส. ในการส่งเสริมสุขภาพของบุคลากร การฝึกอบรมให้ความรู้
  การจัดเตรียมอุปกรณ์ป้องกันส่วนบุคคล
  การให้วัคซีนป้องกันไวรัสตับอักเสบบีในกลุ่มบุคลากรที่มีความเสี่ยงสูง
  การตรวจสุขภาพประจำปีสำหรับพนักงานตามความเสี่ยงและสภาพการทำงานในแต่ละตำแหน่งงาน
  รวมทั้งมีการรณรงค์ในเรื่องการส่งเสริมสุขภาพ เช่นการล้างมือ การออกกำลังกาย
  การให้ความรู้ข่าวสารผ่านทาง Intranet และมีกิจกรรม สันทนาการต่างๆ เป็นต้น

  5. การป้องกันอุบัติเหตุที่อาจจะเกิดขึ้นในขณะปฏิบัติงาน:
  ด้วยการประเมินความเสี่ยงและหามาตรการป้องกัน
  รณรงค์เพื่อสร้างความตื่นตัวในการป้องกันอุบัติเหตุในการทำงาน ฝึกอบรม
  จัดเตรียมอุปกรณ์ป้องกันส่วนบุคคล
  มีระบบในติดตามสถิติและแนวโน้มของการเกิดอุบัติเหตุ/อุบัติการณ์ มีการวิเคราะห์หาสาเหตุ
  และกำหนดมาตรการแก้ไขป้องกัน มีระบบและแนวทางในการดูแลบุคลากรที่ได้รับอุบัติเหตุ
  มีการจัดสรรกล่องทิ้งเข็มที่ปลอดภัยให้กับบุคลากร กำหนดมาตรฐานของรถ Treatment
  เพื่อป้องกันอุบัติเหตุ
  และมีการจัดทำเป็นเรื่องเล่าจากการเกิดอุบัติเหตุจากการปฏิบัติงานเพื่อแลกเปลี่ยนให้ความรู้กับหน่วยงานหรือพนักงานอื่นเพื่อให้เกิดการเรียนรู้และป้องกันการเกิดอุบัติเหตุต่อไป

  6. ระบบการป้องกันและระงับอัคคีภัย:
  บริษัทให้ความสำคัญต่อการป้องกันอัคคีภัยด้วยการสนับสนุนอุปกรณ์ที่จำเป็น ได้แก่ ระบบเตือนภัย
  อุปกรณ์กู้ภัยในอาคารได้แก่ รอก อุปกรณ์ดับเพลิง มีการกำหนดพื้นที่จัดเก็บ
  ปริมาณที่จัดเก็บวัสดุไวไฟ และกำหนดผู้รับผิดชอบในการดูแล
  มีระบบในการตรวจสอบสายไฟโดยเฉพาะสายเมน และสายป้อนหลัก
  สนับสนุนให้พนักงานได้รับการอบรมทั้งภาคทฤษฎีและภาคปฏิบัติ สนับสนุนให้มีการฝึกซ้อมแผน
  และการอพยพเคลื่อนย้ายผู้ป่วยเป็นประจำทุกปี
  สนับสนุนให้มีทีมผจญเพลิงและสำนักงานของทีมผจญเพลิง มีการจัดเวรทีมผจญเพลิงให้อยู่เวรตลอด
  24 ชม. เป็นต้น

  7. การตรวจสภาพความปลอดภัย :
  บริษัทได้มีการจัดทำเชิงรุกในการจัดทีมในการตรวจประเมินอาคารต่างๆ
  ตามมาตรฐานที่กำหนดไว้ (Risk assessment) และมีการตรวจสภาพแวดล้อมการทำงาน
  โดยวัดในเรื่องของ แสง เสียง และ Particle ต่างๆที่ควรจะเป็นให้ได้ตามมาตรฐานที่กำหนด

  8. การตรวจสอบคุณภาพของน้ำต่างๆ :
  มีการกำหนดให้ทางแผนกวิศวกรรมทำการเก็บตัวอย่างน้ำทั้งน้ำดื่มน้ำใช้ในการตรวจสอบคุณภาพของน้ำเป็นประจำทุกเดือน
  เพื่อให้เกิดความปลอดภัยแก่บุคลากรและผู้มาใช้บริการ

  9. ลดปริมาณของเสียโดยจัดให้มีระบบการนำมาใช้ใหม่ โดยการนำระบบ 5ส. มาใช้
  ในการปลูกจิตสำนึกให้แก่บุคลากร ซึ่งเป็นพื้นฐานของระบบคุณภาพมาใช้เพื่อหาวิธีการใหม่ๆ
  เพื่อลดภาวะโลกร้อน เช่น การนำกระดาษที่ใช้เพียงหน้าเดียว นำกลับมาใช้เป็นกระดาษ
  Recycle, มีการลดการใช้กระดาษโดยการส่งงานผ่านทาง ระบบ Computer เป็นต้น

4 งานที่ยังไม่ได้ส่งมอบ

- ไม่มี –